華藏寺慈氏菩薩贊
作者：釋德洪
朝代：宋

paragraphs: 何人寄逸想，游戲浮漚間。
以如幻之力，刻此旃檀像。
坐令衆妙好，秀發千花中。
天冠束紺髪，銖衣絡華鬘。
種種妙莊嚴，成此功德聚。
當時億萬種，感極則悲號。
樓觀出談笑，祕護百寶攢。
如登覩史天，如集龍華會。
嗟哉像教末，羽嘉成百鳥。
棘生薝蔔林，龍神爲悲慟。
王臣寔外護，異夢非意思。
願推明月輪，出此蓬勃煙。
願回紫金山，安置清涼處。
至今百福相，儼然臨人天。
神力吁莫測，拜起涕汍瀾。
我諦觀十方，實無心外境。
自然離依地，及與徧計執。
即今目所見，非有亦非無。
如像現鏡中，非鏡亦非像。
願入此三昧，識心自然明。
於十方國土，而作大佛事。
稽首大慈尊，證我如是說。